
**ROMÂNIA**



**PRIMĂRIA MUNICIPIULUI BRAŞOV**

B-dul Eroilor nr. 8 Braşov 500007 Tel : +(40)-268-405000; Fax : +(40)-268-472493 infopublice@brasovcity.ro [www.brasovcity.ro](http://www.brasovcity.ro/)

|  |  |
| --- | --- |
| **Direcția Proiecte și Comunicare** | **Data: 17.04.2025** |

**Serviciul Comunicare, Relații Externe și Turism Indicativ dosar: VIII C**

**Sistematizarea traficului în zona Lungă – Calea Făgărașului – Șoseaua Cristianului, o prioritate pentru Municipalitate**

- Primarul George Scripcaru s-a întâlnit astăzi cu factorii interesați pentru a identifica soluțiile optime de sistematizare a circulației a zonei de la ieșirile spre Ghimbav și Cristian -

Primarul George Scripcaru s-a întâlnit astăzi, la Primăria Brașov, cu reprezentanții mai multor autorități și instituții publice, dar și cu reprezentanții companiilor care dezvoltă diferite proiecte în zona de vest a orașului pentru a identifica soluțiile optime de sistematizare a circulației în această zonă.

În lunile următoare vor fi finalizate lucrările la două investiții importante, Sala Polivalentă și Park & Ride, investiții ce vor genera, cel puțin în anumite perioade, fluxuri foarte mari de trafic, care se suprapun peste cel existent. Lor li se adaugă și investițiile private, aflate în diferite stadii de proiectare sau execuție, ce vor contribui la creșterea valorilor de trafic, mai ales că este vorba despre construirea a 3 hoteluri și de mai multe dezvoltări imobiliare.

Pentru a preîntâmpina blocajele majore în trafic care ar putea apărea odată cu finalizarea acestor investiții, primarul George Scripcaru a solicitat tuturor părților implicate să elaboreze un plan coordonator care să reglementeze circulațiile din zona cuprinsă între pasajul Fartec, Stadionul Tineretului, str. Lungă, Șoseaua Cristianului, strada Cucului, Calea Făgărașului și str. Institutului, plan care a fost prezentat astăzi reprezentanților instituțiilor avizatoare, inclusiv Poliției rutiere, pentru un punct de vedere.

,,Așa cum am făcut zilele trecute, când am analizat soluțiile pentru zona Tractorul - 13 Decembrie-Narciselor, cu tot ce înseamnă Sânpetru, Bod, Hărman, astăzi am avut o nouă întâlnire, de data aceasta raportându-ne la zona Cristian, Ghimbav, zona Avantgarden. Am elaborat un plan coordonator, un masterplan care să creioneze posibilitățile de acces dinspre zona exterioară a Brașovului și invers. Vom implementa acest plan, ținând cont că se derulează investiții în zona Calea Făgărașului (Sala Polivalentă și Park & Ride, la care se adaugă și Stadionul Tineretului, n.n.) și, de asemenea, sunt și alte investiții majore, avem în avizare sau construire trei hoteluri în zona Bartolomeu, cu o dezvoltare imobiliară în zona fostei cariere, una în zona Romradiatoare și una spre Cristian. Sunt documente de urbanism care sunt astăzi în avizare și care vor genera, în următorii ani, o dezvoltare urbanistică foarte mare. Astăzi am creionat căile de acces în această zonă și, de asemenea, am corelat cu ce avem în perspectivă zona DN1 spre Ghimbav, pasajul de trecere peste calea ferată în zona Avantgarden - strada Institutului și intersecție cu ocolitoarea în zona CATTIA spre Stupini, în așa fel încât să creăm placa de bază de la care plecăm pentru ceea ce înseamnă partea de circulație. Cred că este un pas important și investițiile care vin în zonă sunt benefice, pentru că înseamnă plusvaloare și înseamnă o dinamizare din punct de vedere economic a Brașovului”, a precizat primarul George Scripcaru.

Una dintre principalele propuneri de sistematizare vizează amenajarea mai multor sensuri giratorii care să faciliteze defluirea de la Sala Polivalentă și Park & Ride, dar și optimizarea accesurilor spre dezvoltările din zona respectivă. Astfel, un sens giratoriu va fi amenajat la intersecția Căii Făgărașului cu Șoseaua Cristianului, unul în lateralul sălii polivalente, la intersecția cu str. Mică, iar al treilea va fi amenajat la ieșirea în Calea Făgărașului, dinspre str. Titan, în zona stației Rompetrol.

O altă modificare va fi extinderea unui tronson din Calea Făgărașului la 5 benzi, cu o bandă reversibilă. Dimineața vor fi trei benzi în direcția spre str. Lungă, iar după masa cele trei benzi vor fi pe ieșirea din oraș. Tronsonul vizat de această modificare este cel cuprins între viitorul sens giratoriu de la intersecția Căii Făgărașului cu str. Titan și până la intersecția cu str. Lungă.

De asemenea, vor fi implementate și o serie de măsuri care vizează translatări de treceri de pietoni, semaforizări alternative ale trecerilor de pietoni pe fiecare sens de circulație, conectarea străzii Cucului la Șoseaua Cristianului și DN73, conectarea străzii Institutului la Calea Făgărașului și la ocolitoare, dar și conectarea DN 73, strada Cucului la drumul spre Poiana Brașov.

Conform primarului, toate aceste propuneri vor trece prin avizul unei viitoare comisii de circulație, după care vor fi prezentate Consiliului local, sub forma unui masterplan de circulație.

Sorin Toarcea,

Purtător de cuvânt al Primăriei Brașov